സിനിമയിലെയും സാഹിത്യത്തിലെയും വംശീയതയെ വിമർശിച്ച് എഴുത്തുകാരി അരുന്ധതി റോയ് . മമ്മൂട്ടി നായകനായ അബ്രഹാമിന്റെ സന്തതികൾ എന്ന സിനിമയെ പരാമർശിച്ചാണ് അരുദ്ധതി റോയ് രംഗത്ത് എത്തിയിരിക്കുന്നത് . മമ്മൂട്ടിയുടെ കഥാപാത്രവും ആഫ്രിക്കൻ വംശജരും തമ്മിലുള്ള ആക്ഷൻ രംഗത്തിന് എതിരെയാണ് അരുന്ധതി റോയ് വിമർശനവുമായി രംഗത്ത് എത്തിയിരിക്കുന്നത് . ക്രാക്ടിവിസ്റ്റ് ഡോട്ട് ഓർഗ് എന്ന ഓൺലൈൻ മാധ്യമത്തിന് നൽകിയ അഭിമുഖത്തിലാണ് അരുന്ധതി റോയ് , ഷാജി പാടൂർ സംവിധാനം ചെയ്ത അബ്രഹാമിന്റെ സന്തതികൾക്കെതിരെ വിമർശനം ഉന്നയിക്കുന്നത് . പുരോഗമനപരമായ സംസ്ഥാനമായ കേരളത്തിലെ ഒരു സിനിമ ഞാൻ അടുത്തിടെ കണ്ടു . അബ്രഹാമിന്റെ സന്തതികൾ എന്ന സിനിമ . ചിത്രത്തിൽ ക്രൂരൻമാരും വിഡ്ഢികളുമായ വില്ലൻമാർ ആഫ്രിക്കൻ കറുത്ത വർഗ്ഗക്കാരാണ് . കേരളത്തിൽ ആഫ്രിക്കൻ ആൾക്കാർ ഇല്ല . എന്നിട്ടും വംശീയത കാണിക്കാൻ വേണ്ടി മാത്രം അവരെ ഇറക്കുമതി ചെയ്യുകയാണ് . കേരളത്തെ കുറ്റം പറഞ്ഞിട്ട് കാര്യമില്ല . സമൂഹം ഇങ്ങനെയാണ് . കലാകാരൻമാരും , സിനിമാനിർമ്മാതാക്കളും , നടൻമാരും എഴുത്തുകാരും ഇങ്ങനെത്തന്നെയാണ് . ഇരുണ്ട ചർമ്മത്തിന്റെ പേരിൽ ഉത്തരേന്ത്യക്കാരാൽ പരിഹസിക്കപ്പെടുന്ന ദക്ഷിണേന്ത്യക്കാർ അതേ കാരണത്താൽ തന്നെ ആഫ്രിക്കൻ വംശജരെയും പരിഹസിക്കുന്നു - അരുന്ധതി റോയ് അഭിമുഖത്തിൽ പറയുന്നു .